《赵太仆脩醉翁亭成招游有赋二首 其二》
明代·尹台

前辈高风宇宙垂，昔游山水动遐思。弦歌已并烟云散，文采空遐草木知。

白发吾衰怜几过，苍林翁醉忆当时。忻逢旧日清吟侣，漫引香醪注玉卮。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。